ASIAN พุ่งกระฉูดกว่า28% นิวไฮในรอบ 3 เดือน รับข่าวเข้าลงทุนบ.ใหม่ รุกขายอาหารสัตว์เต็มสูบ
ASIAN พุ่งกระฉูดกว่า28% นิวไฮในรอบ 3 เดือน รับข่าวเข้าลงทุนบ.ใหม่ รุกขายอาหารสัตว์เต็มสูบ โดย ณ เวลา 15.18 น. ราคาอยู่ที่ 7.25 บาท บวก 1.60 บาท หรือ 28.32% สูงสุดที่ 7.30 บาท ต่ำสุดที่ 5.60 บาท มูลค่าซื้อขายที่ 389.31 ล้านบาท
20 ก.ค. 2561

ผู้สื่อข่าวรายงานว่า หุ้นบริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ณ เวลา 15.18 น. ราคาอยู่ที่ 7.25 บาท บวก 1.60 บาท หรือ 28.32% สูงสุดที่ 7.30 บาท ต่ำสุดที่ 5.60 บาท มูลค่าซื้อขายที่ 389.31 ล้านบาท

ทั้งนี้ ราคาหุ้นปรับตัวเพิ่มขึ้นเป็นวันที่ 4 ติดต่อกัน นับตั้งแต่ราคาหุ้นอยู่ที่ระดับ 5.35 บาท เมื่อวันที่ 17 ก.ค.61 และถือเป็นการทำจุดสูงสุดในรอบ 3 เดือน นับตั้งแต่ราคาหุ้นอยู่ที่ระดับ 7.25 บาท เมื่อวันที่ 23 เม.ย.61 
สำหรับปัจจัยที่ส่งผลให้ราคาหุ้นปรับตัวเพิ่มขึ้นในวันนี้ คาดว่ามาจากการที่ ASIAN เข้าลงทุนในบริษัทใหม่เพื่อรุกธุรกิจขายอาหารสัตว์
โดย ASIAN เปิดเผยว่า ตามที่ที่ประชุมคณะกรรมการบริษัท ครั้งที่ 1/2561 เมื่อวันที่ 21 ก.พ. 2561 มีมติให้บริษัท เอเชี่ยน กรีป เซอร์วิช ซึ่งเป็นบริษัทย่อยของบริษัท ที่บริษัทถือหุ้นร้อยละ 99.99 เข้าลงทุนในบริษัท อินเตอร์ เพ็ททรินา จำกัด มูลค่าการลงทุน 1.6 ล้านบาท โดยมีทุนจดทะเบียน 4 ล้านบาท ประกอบด้วยหุ้นสามัญจำนวน 40,000 หุ้น มูลค่าที่ตราไว้ หุ้นละ 100 บาท ทั้งนี้ การเข้าลงทุนดังกล่าวเพื่อจำหน่ายผลิตภัณฑ์อาหารสัตว์ภายใต้เครื่องหมายการค้าของบริษัท
ด้าน บล.เอเซีย พลัส ระบุในบทวิเคราะห์ (20 ก.ค.) แนะนำ “ซื้อ” ASIAN เป้าทำกำไรที่ 6.15 บาท และตั้ง Cut Loss ที่ 5.35 บาท โดยก่อนหน้านี้เกิดสัญญาณ Bullish Divergence จาก MACD สะท้อนแรงขายที่อ่อนแอลง ซึ่งสัญญาณดังกล่าวมักจะพบเห็นในหุ้นที่มี Downside จำกัด
ทั้งนี้ ต่อมาราคาสามารถ Breakout ออกจาก High ก่อนหน้านี้ 5.55 บาท แถมยังมีสัญญาณ Golden Cross ระหว่าง EMA 5 และ 10 วัน จึงคาดว่าจะเห็นราคาปรับตัวขึ้นทดสอบแนวต้านถัดไป โดยประเมินแนวต้านถัดไปไว้ที่ 5.90 และ 6.15 บาท ตามลำดับ